अन्ना को उम्मीद, इसी सत्र में पास होगा लोकपाल बिल  
अन्ना हजारे ने उम्मीद जताई है कि संसद में एक बार पेश होने के बाद लोकपाल बिल पारित हो जाएगा, क्योंकि उसे पर्याप्त समर्थन हासिल है।
अन्ना हजारे ने उम्मीद जताई है कि संसद में एक बार पेश होने के बाद लोकपाल बिल पारित हो जाएगा, क्योंकि उसे पर्याप्त समर्थन हासिल है। लेकिन उन्होंने साथ ही सरकार को चेतावनी दी कि इसमें देरी होने पर आंदोलन का एक और दौर शुरू होगा। भ्रष्टाचार के खिलाफ लड़ाई लड़ने वाले अन्ना हजारे लोकायुक्त बचाओ अभियान के तहत बेंगलुरु में हैं।  उन्होंने कहा कि यदि सरकार ने लोकपाल विधेयक को संसद के शीतकालीन सत्र में पेश नहीं किया, तो अनिश्चितकालीन अनशन निश्चित है। उन्होंने संवाददाताओं से कहा, यदि लोकपाल विधेयक संसद में पारित नहीं हुआ, तो 27 दिसम्बर को पूर्वनिर्धारित अनशन शुरू होगा और हम जनवरी से जेल भरो आंदोलन शुरू कर देंगे।  उन्होंने यद्यपि यह भी कहा कि यदि संसद ने विधेयक पारित कर दिया, तो अभियान की कोई जरूरत नहीं है। उन्होंने यह भी भरोसा जताया कि संसद में एक बार विधेयक पेश होने पर यह इसी शीतकालीन सत्र में पारित हो जाएगा।